अध्यक्ष के नए मकान की तराई करता मिला पालिका का टैंकर
बेलसोंडा फिल्टर प्लांट का मोटर ठीक नहीं होने के कारण चौथे दिन भी शहर की आधी आबादी को पीने के पानी की दिक्कत झेलनी पड़ी। मोहल्लों में बर्तन लेकर लोग खड़े रहे, लेकिन टैंकर नहीं पहुंचा। पार्षदों को टैंकर पालिकाध्यक्ष पवन पटेल के निर्माणाधीन नए मकान में सीमेंट की क्यूरिंग करता मिला। यह देख पार्षद बिफर गए। अध्यक्ष के चैंबर में ताला जड़कर उन्होंने सामने ही धरना शुरू कर दिया। वहीं अध्यक्ष ने सफाई में कहा कि टैंकर कहां लगा है, मैं नहीं जानता। मेरा कोई नया मकान नहीं बन रहा है।
दोपहर बाद कुछ मोहल्लों में पहुंचा टैंकर
सुबह मोहल्लों के नल में पानी नहीं आया और दोपहर बाद टैंकर पहुंचा। इस पर लोगों ने टैंकर लेकर पहुंचे कर्मचारियों को जमकर खरी-खोटी सुनाई। इधर पालिका ने जल आवर्धन के तीन पंप को सुधारने रायपुर भेजा है।
सीएमओ ने दिया मामले में कार्रवाई का आश्वासन
सीएमओ टामसन रात्रे ने पालिका के भीतर चल रहे पार्षदों के आंदोलन को स्थगित कराने का भरोसा दिलाया। उन्होंने कहा कि मकान चाहे किसी का हो, अवैधानिक निर्माण रोकेंगे। टैंकर मामले की पूरी जांच के बाद दोषी पर कार्रवाई की जाएगी।
प्लांट का मोटर खराब, शहर को 4 दिन से पानी नहीं, इधर...
पालिका अध्यक्ष के निर्माणाधीन मकान में सीमेंट की क्यूरिंग में लगा सरकारी टैंकर।
पालिकाध्यक्ष के चैंबर में ताला जड़ सामने धरना प्रदर्शन करते रहे पार्षद।
दूसरे कमरे में बैठे अध्यक्ष नारेबाजी पर दिखाया हाथ
आंदोलन की सूचना पर मुस्कुराते हुए पालिका पहुंचे अध्यक्ष पवन पटेल ने चैंबर में ताला और सामने पार्षदों का धरना देखा, तो वे दूसरे कमरे में चले गए। पार्षदों ने उनके खिलाफ नारेबाजी की, तो उन्होंने हाथ हिलाकर उनका अभिवादन करते हुए कहा- बाय-बाय दोस्तों।
बिना अनुमति निर्माण पर कार्रवाई हो
पार्षद विजय साव, संजय शर्मा, राजू साहू, दुर्गेश्वरी चंद्राकर और चंद्रशेखर जलक्षत्री ने आरोप लगाया कि जिस मकान में टैंकर से क्यूरिंग की जा रही है, उसे बनाने के लिए अनुमति नहीं ली गई है। यह अध्यक्ष के वार्ड का मामला है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva